《巫山歌》
宋代·孙应时

平生想巫山，奇绝冠三峡。
及兹饱双眸，无乃天下甲。
远看插天碧丛丛，近看玲珑金玉峰。
垠岩光彩相映发，交络紫翠疏蒙茸。
云华夫人瑶池女，何物才至得奇遇。
我来初日明轻霞，更胜朝云暮行雨。
水转峰回无定姿，地灵天巧奇复奇。
少陵山谷不著语，浪作推敲君定痴。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。